(6)

Prilog VI. mijenja se kako slijedi: (a) umeće se sljedeća točka NCC.OP.101: „NCC.OP.101 Provjera i postavke visinomjera (a) Operator utvrđuje postupke za provjeru visinomjera prije svakog odlaska. (b) Operator utvrđuje postupke za postavke visinomjera za sve faze leta, kojima se uzimaju u obzir postupci koje je utvrdila država aerodroma ili država zračnog prostora, ako je primjenjivo.”; (b) točka NCC.OP.110 zamjenjuje se sljedećim: „NCC.OP.110 Operativni minimumi aerodroma – općenito (a) Operator određuje operativne minimume aerodroma za svaki polazni, odredišni ili alternativni aerodrom koji namjerava upotrijebiti kako bi se osiguralo odvajanje zrakoplova od terena i prepreka te kako bi se smanjio rizik od gubitka vizualnih referenci tijekom vizualnog segmenta leta operacija instrumentalnog prilaženja. (b) Metodom koja se upotrebljava za utvrđivanje operativnih minimuma aerodroma uzimaju se u obzir svi sljedeći elementi: 1. tip, performanse zrakoplova i karakteristike upravljanja njime; 2. raspoloživa oprema u zrakoplovu u svrhu navigacije, dobivanja vizualnih referenci i/ili kontrole putanje leta tijekom polijetanja, prilaženja, slijetanja i neuspjelog prilaženja; 3. svi uvjeti ili ograničenja navedeni u letačkom priručniku zrakoplova (AFM); 4. dimenzije i karakteristike uzletno-sletne staze/područja završnog prilaženja i polijetanja (FATO) koji bi se mogli odabrati za upotrebu; 5. prikladnost i performanse vizualnih ili nevizualnih sredstava za navođenje i infrastrukture; 6. apsolutnu visinu/visinu nadvisivanja prepreka (OCA/H) za postupke instrumentalnog prilaženja; 7. prepreke u područjima započetog penjanja i potrebne margine nadvisivanja prepreka; 8. sve nestandardne karakteristike aerodroma, postupaka instrumentalnog prilaženja ili okoliša 9. sastav, stručnost i iskustvo letačke posade; 10. postupak instrumentalnog prilaženja (IAP); 11. karakteristike aerodroma i dostupne usluge u zračnoj plovidbi (ANS); 12. svi minimumi koje može objaviti država aerodroma; 13. uvjeti propisani u bilo kojem posebnom odobrenju za operacije pri smanjenoj vidljivosti (LVO) ili operacije s operativnim odobrenjima; i 14. relevantno operativno iskustvo operatora. (c) Operator navodi metodu utvrđivanja operativnih minimuma aerodroma u operativnom priručniku.”; (c) točka NCC.OP.111 briše se; (d) točka NCC.OP.112 zamjenjuje se sljedećim: „NCC.OP.112 Operativni minimumi aerodroma – operacije kruženja s avionima (a) MDH za operacije kružnog prilaženja avionima ne smije biti niži od najviše od navedenih vrijednosti: 1. objavljene relativne visine leta prepreka (OCH) za kruženje za kategoriju aviona; 2. najmanje visine kruženja iz tablice 1.; ili 3. DH/MDH prethodnog IAP-a. (b) Minimalna vidljivost za operacije kružnog prilaženja s avionima ne smije biti niža od najviše od navedenih vrijednosti: 1. vidljivosti pri kruženju za kategoriju aviona ako je objavljena; ili 2. najmanje vidljivosti iz tablice 1. Tablica 1. MDH i minimalna vidljivost za kruženje u odnosu na kategoriju aviona Kategorija aviona A B C D MDH (ft) 400 500 600 700 Minimum VIS-a (m) 1 500 1 600 2 400 3 600 ”; (e) u točki NCC.OP.145 točka (b) zamjenjuje se sljedećim: „(b) Prije početka leta zapovjednik zrakoplova upoznat je sa svim raspoloživim meteorološkim podacima koji su primjereni za predviđeni let. Priprema za let izvan bliže okolice mjesta odlaska i za sve letove prema pravilima IFR-a uključuje: 1. proučavanje raspoloživih aktualnih meteoroloških izvještaja i prognoza; i 2. planiranje alternativnog postupka pripreme zbog predviđanja mogućnosti da se let zbog vremenskih uvjeta ne može završiti po planu.”; (f) umeću se sljedeće točke NCC.OP.147 i NCC.OP.148: „NCC.OP.147 Minimumi za planiranje alternativnog odredišnog aerodroma – avioni Aerodrom se navodi kao alternativni odredišni aerodrom samo ako raspoloživi meteorološki podaci naznačuju za razdoblje od jednog sata prije do jednog sata kasnije nakon predviđenog vremena dolaska, ili od stvarnog vremena polaska do jednog sata nakon predviđenog vremena dolaska, ovisno o tome što je kraće, (a) za alternativni aerodrom s raspoloživim operacijama instrumentalnog prilaženja s DH-om manjim od 250 ft, 1. bazu oblaka od najmanje 200 ft iznad DH-a ili MDH-a povezanog s operacijom instrumentalnog prilaženja; i 2. vidljivost koja nije manja od većeg od 1 500 m i 800 m iznad minimuma RVR/VIS za operaciju instrumentalnog prilaženja; ili (b) za alternativni aerodrom s operacijom instrumentalnog prilaženja s DH-om ili MDH-om većim od 250 ft, 1. bazu oblaka od najmanje 400 ft iznad DH-a ili MDH-a povezanog s operacijom instrumentalnog prilaženja; i 2. vidljivost od najmanje 3 000 m; ili (c) za alternativni aerodrom bez postupka instrumentalnog prilaženja, 1. bazu oblaka koja nije niža od većeg od 2 000 ft i minimalne sigurne visine IFR-a; i 2. vidljivost od najmanje 5 000 m.; NCC.OP.148 Minimumi za planiranje alternativnog odredišnog aerodroma – helikopteri Operator odabire aerodrom kao alternativni odredišni aerodrom samo ako raspoloživi meteorološki podaci naznačuju za razdoblje od jednog sata prije do jednog sata nakon predviđenog vremena dolaska, ili od stvarnog vremena polaska do jednog sata nakon predviđenog vremena dolaska, ovisno o tome što je kraće:, (a) za alternativni aerodrom s postupkom instrumentalnog prilaženja (IAP): 1. bazu oblaka od najmanje 200 ft iznad DH-a ili MDH-a povezanog s IAP-om; i 2. vidljivost od najmanje 1 500 m dnevno ili 3 000 m noću; ili (b) za alternativni aerodrom bez IAP-a: 1. bazu oblaka od najmanje 2 000 ft ili najmanju sigurnu visinu IFR-a – ovisno o tome što je veće; i 2. vidljivost od najmanje 1 500 m dnevno ili 3 000 m noću.”; (g) u točki NCC.OP.150 podtočka (a) zamjenjuje se sljedećim: „(a) Za letove prema pravilima IFR-a, zapovjednik zrakoplova u planiranju leta navodi najmanje jedan vremenski spreman alternativni aerodrom za polijetanje ako su vremenski uvjeti na aerodromu odlaska na razini ili ispod primjenjivih operativnih minimuma aerodroma ili ako je nemoguće vratiti se na aerodrom odlaska zbog ostalih razloga.”; (h) u točki NCC.OP.180 podtočke (a) i (b) zamjenjuje se sljedećim: „(a) Zapovjednik zrakoplova započinje ili nastavlja let prema pravilima VFR-a samo ako najnoviji raspoloživi meteorološki podaci naznačuju da će vremenski uvjeti tijekom rute i na predviđenom odredištu pri predviđenom vremenu uporabe biti na razini ili iznad primjenjivih operativnih minimuma za letove prema pravilima VFR-a. (b) Zapovjednik zrakoplova započinje ili nastavlja let prema pravilima IFR-a prema aerodromu planiranog odredišta ako najnoviji raspoloživi meteorološki podaci naznačuju da su vremenski uvjeti na odredištu u predviđeno vrijeme dolaska ili barem na jednom alternativnom odredišnom aerodromu, na razini ili iznad primjenjivih operativnih minimuma.”; (i) točka NCC.OP.195 zamjenjuje se sljedećim: „NCC.OP.195 Uvjeti za polijetanje – avioni i helikopteri Prije započinjanja polijetanja, zapovjednik mora biti siguran: (a) da meteorološki uvjeti na aerodromu ili operativnoj površini i stanje uzletno-sletne staze/FATO-a koje namjerava upotrijebiti neće spriječiti sigurno polijetanje i odlazak; i (b) da su odabrani operativni minimumi aerodroma u skladu sa svim sljedećim: 1. operativna zemaljska oprema; 2. operativni zrakoplovni sustavi; 3. performanse zrakoplova; 4. kvalifikacije letačke posade.”; (j) točka NCC.OP.225 zamjenjuje se sljedećim: „NCC.OP.225 Uvjeti za prilaženje i slijetanje – avioni i helikopteri Prije započinjanja operacije prilaženja, zapovjednik mora biti siguran: (a) da meteorološki uvjeti na aerodromu ili operativnoj površini i stanje uzletno-sletne staze/FATO-a koje namjerava upotrijebiti neće spriječiti sigurno prilaženje, slijetanje ili produžavanje, uzimajući u obzir informacije o performansama koje su navedene u operativnom priručniku; i (b) da su odabrani operativni minimumi aerodroma u skladu sa svim sljedećim: 1. operativna zemaljska oprema; 2. operativni zrakoplovni sustavi; 3. performanse zrakoplova; i 4. kvalifikacije letačke posade.”; (k) točka NCC.OP.230 zamjenjuje se sljedećim: „NCC.OP.230 Započinjanje i nastavak prilaženja (a) Za avione, ako je javljena vidljivost (VIS) ili kontrola RVR-a za uzletno-sletnu stazu koja se upotrebljava za slijetanje manja od primjenjivih minimuma, operacija instrumentalnog prilaženja se ne nastavlja: 1. nakon točke na kojoj je avion 1 000 ft iznad nadmorske visine aerodroma; ili 2. u završni segment prilaženja (FAS) u slučaju kada je DA/H ili NDA/H viša od 1 000 ft. (b) Za helikoptere, ako je javljeni RVR manji od 550 m ili kontrola RVR-a za uzletno-sletnu stazu koja se upotrebljava za slijetanje manja od primjenjivih minimuma, operacija instrumentalnog prilaženja ne nastavlja se: 1. nakon točke na kojoj je helikopter 1 000 ft iznad nadmorske visine aerodroma; ili 2. u FAS u slučaju kada je DA/H ili NDA/H viša od 1 000 ft. (c) Ako nije utvrđena potrebna vizualna referenca, neuspjelo prilaženje izvodi se na ili prije DA/H ili MDA/H. (d) Ako se potrebna vizualna referenca ne održava nakon DA/H ili MDA/H, mora se odmah izvršiti produžavanje. (e) Neovisno o točki (a), u slučaju kada nema javljenog RVR-a, a javljeni VIS manji je od primjenjivog minimuma, ali je konvertirana meteorološka vidljivost (CMV) jednaka primjenjivom minimumu ili veća, instrumentalno prilaženje može se nastaviti do DA/H ili MDA/H. (f) Neovisno o točkama (a) i (b), ako nema namjere slijetanja instrumentalno prilaženje može se nastaviti do DA/H ili MDA/H. Neuspjelo prilaženje izvodi se na ili prije DA/H ili MDA/H.”; (l) dodaje se sljedeća točka NCC.OP.235: „NCC.OP.235 Operacije EFVS 200 (a) Operator koji namjerava provoditi operacije EFVS 200 s operativnim odobrenjima i bez posebnog odobrenja osigurava: 1. da je zrakoplov certificiran za predviđene operacije; 2. da se upotrebljavaju samo uzletno-sletne staze, FATO i postupci instrumentalnog prilaženja (IAP) koji su prikladni za operacije EFVS-a; 3. da su članovi letačke posade osposobljeni za izvođenje predviđene operacije te je uspostavljen program osposobljavanja i provjere za članove letačke posade i relevantno osoblje uključeno u pripremu leta; 4. da su uspostavljeni operativni postupci; 5. da su sve relevantne informacije dokumentirane na listi minimalne opreme (MEL); 6. da su sve relevantne informacije dokumentirane u programu održavanja; 7. da su provedene procjene sigurnosti i utvrđeni pokazatelji performansi kako bi se pratila razina sigurnosti operacije; i 8. da se za operativne minimume aerodroma uzima u obzir sposobnost sustava koji se upotrebljava. (b) Operator ne smije izvoditi operacije EFVS 200 pri obavljanju LVO-a. (c) Neovisno o točki (a) podtočki 1., operator može upotrebljavati EVS-ove koji ispunjavaju minimalne kriterije za izvođenje operacija EFVS 200, pod uvjetom da to odobri nadležno tijelo.”.